R700 miljoen se erfenismonumente is uitspattig – SolidariteitDie vakbond Solidariteit het Donderdag sy misnoeë uitgespreek oor die beplande oprigting van tussen 400 en 500 standbeelde van historiese ANC-figure in die Fonteinedal Oord in Groenkloof, Pretoria. Solidariteit meen die projek, wat na berigte tot R700 miljoen in belastinggeld kan beloop, verteenwoordig ’n las op die ekonomie wanneer die mense van Suid-Afrika dit die minste kan bekostig. Die parlement, verskeie regeringsdepartemente en die Tshwane-metro het reeds hul steun getoon vir Dali Tambo, seun van historiese ANC-figuur Oliver Tambo, se sogenaamde National Heritage Project. Die projek, wat die oprigting van die standbeelde insluit, het reeds ’n voorskot van R28 miljoen van die departement van kuns en kultuur ontvang. Johan Kruger, woordvoerder van Solidariteit, sê die vermorsing van belastinggeld op die projek is tot groot nadeel vir die ekonomie. “Die R700 miljoen wat op hierdie groot, uitspattige projek bestee word terwyl daar slegs ’n hanetreetjie van die Fonteinedal Oord reeds ’n soortgelyke monument in die vorm van Vryheidspark is, gaan nie vandag se uitdagings en krisisse oplos nie,” sê Kruger. “Dis allesbehalwe verantwoordbare optrede van regeringskant af wanneer hulle R700 miljoen, wat produktief vir die vooruitgang van die mense in hierdie land gebruik sou word, vir so ’n projek uit die ekonomie onttrek.”